Guptas se Optimum wag steeds vir nuus oor kopers | Netwerk24
Deur Elvira Wood 22 Julie 2019 08:52
Die ingang na die Optimum-steenkoolmyn.Foto: Argief
John Taylor van GoIndustry DoveBid, wat die bodproses hanteer, het aan Netwerk24 bevestig dat die sperdatum vir dié proses weer eens uitgestel is.
Die sperdatum om ’n bod in te dien was oorspronklik 18 Junie. Dit is uitgestel tot 19 Julie en nou tot 26 Julie.
Dit is glo op versoek van belangstellende maatskappye gedoen sodat hulle hul noulettendheidsondersoeke na behore kan afhandel.
Die sakeredders wat by die myn aangestel is, het reeds in 2018 aangekondig dat hulle Optimum, asook die Koornfonteinmyn en die Guptas se belang in die steenkoolterminus in Richardsbaai wil verkoop.
’n Verkooptransaksie, waarvolgens die bates aan Project Halo verkoop sou word, het egter deur die mat geval.
Die Guptas se Oakbay Investments besit deur sy filiaal Tegeta Exploration and Resources ’n groot belang in die omstrede Optimum-myn wat steenkool aan Eskom lewer.
Taylor het kort ná die verkoopproses in Mei weer begin is, gesê sedert daar aanvanklik aangekondig is die myne is te koop, was daar tóé reeds sowat 62 navrae daaroor.
“Hierdie navrae was óf net ’n telefoonoproep óf meer ernstige gesprekke,” het hy gesê.
Daar is steeds geen aanduiding of die regering se African Exploration Mining and Finance Corporation (AEMFC), aan die proses gaan deelneem nie. AEMFC is ’n filiaal van die Sentrale Energiefonds.
AEMFC het vroeër vanjaar ingestem om ’n finansieringsooreenkoms van R1 miljard met Optimum te sluit.
Louis Klopper, een van die sakeredders, het voorheen bevestig dat aangesien daar versoek is om die verkoopsproses weer van voor af te begin, is dié transaksie gekanselleer.
Meer oor: Optimum | Oakbay Investments | Project Halo | Guptas | Steenkoolmyn | Staatskaping